Source: http://www.bihon.ro/csm-u-oradea-probleme-fara-sfarsit/1510672
Timestamp: 2018-12-18 19:21:34+00:00

Document:
CSM U Oradea, probleme fără sfârşit - BIHON
CSM U Oradea, probleme fără sfârşit
la	3. martie 2015 19:12
Orădenii vor să-şi reia seria victoriilor FOTO: ROLLANDFOTO
Baschetbaliştii orădeni dispută miercuri meciul din deplasare cu Gaz Metan Mediaş.
Făcuţi KO pe propriul teren
După două înfrângeri consecutive, cu Energia Târgu Jiu şi BC Mureş Târgu Mureş, vicecampioana CSM U Oradea şi-a complicat situaţia din clasament. Orădenii au parte miercuri de o nouă partidă dificilă, în deplasarea cu Gaz Metan Mediaş.
Aflată pe locul 10 în clasament, echipa medieşeană deţine încă şanse de calificare la turneul play-off şi îşi doreşte să câştige meciul cu CSM U Oradea. „Noi vrem să ne facem treaba, vrem să câştigăm. Dacă vom câştiga, totul va fi bine, dacă o să pierdem, vreau să pierdem cu fruntea sus, dar noi ne gândim doar la victorie”, a declarat antrenorul gazdelor, Ovidiu Teleabă. Gaz Metan a pierdut greu etapa trecută în faţa campioanei CSU Asesoft şi ar dori să se reabiliteze în meciul de azi.
De cealaltă parte, CSM U Oradea se confruntă cu probleme care par să fie fără sfârşit în acest sezon. Pantic şi-a ispăşit suspendarea, dar nu a făcut deplasarea la Mediaş, fiind indisponibil din cauza unei răceli puternice. Alţi doi jucători – Vlahovic şi Subotic sunt de asemenea răciţi, iar primul dintre ei nu s-a antrenat toată săptămâna. „Nici nu mai are rost să mă plâng şi să spun ce probleme avem, acestea par să nu se sfârşească niciodată pentru noi. Dacă nu avem accidentări, avem gripe şi răceli. Cert este faptul că niciodată în acest campionat nu am putut să ne antrenăm în efectiv compet. Suntem nevoiţi să schimbăm echipa de la meci la meci, de fiecare dată avem o mulţime de jucători indisponibili”, ne-a declarat antrenorul Cristian Achim.
Două meciuri din patru
Preşedintele CS Municipal, Florin Birta afirmă că fiecare dintre cele patru meciuri rămase de disputat în sezonul regulat sunt deosebit de importante. „Mai avem de jucat patru partide, cu Gaz Metan, Craiova, Piteşti şi BC Timişoara. Trebuie să câştigăm două dintre ele, pentru a fi siguri că prindem play-off-ul. Sigur, ideal ar fi să le câştigăm pe toate, pentru a avea o clasare cât mai bună. Dar prin prisma problemelor cu care ne confruntăm, nu ştiu dacă putem să ne gândim la patru victorii. Repet, trebuie însă câştigăm două meciuri din patru”, a conchis Florin Birta.
Meciul Gaz Metan Mediaş – CSM U Oradea are loc miercuri seară, cu începere de la ora 18:00 şi nu va fi televizat. Partida va fi condusă de arbitrii Mircea Şerban, Bertalan Istvan şi Costin Bogdănescu, iar comisar FR Baschet va fi Stelian Bănică.
Taguri: baschet masculin, CSM U Oradea, Gaz Metan Mediaş
Colectă de jucării de pluș la meciul cu SCM U Craiova

References: CSM 
 CSM 
 CSM 
 CSM 
 CSM 
 CSM